Pa verkrag glo sy dogter (20) - Misdaad - Republikein
Tuesday, February 19th, 23:05:17
Pa verkrag glo sy dogter (20)
Beweerde herrie met bendelid
10 July 2018 | Misdaad
Tanja Bause - Volgens die Namibiese polisie se misdaadverslag is 'n 20-jarige vrou op Khorixas Saterdag ­omstreeks 01:00 glo deur haar pa verkrag.
Die vrou, wat glo in Windhoek woon, het volgens die polisie Khorixas toe gereis om haar ouma te besoek.
Terwyl sy geslaap het, het haar pa na wat verneem word die kamer binnegekom en haar verkrag.
Daarna het hy na bewering op die vlug geslaan en is nog nie in hegtenis geneem nie. Die polisie is op soek na hom.
'n Negentienjarige vrou het Sondag glo 'n sjebeen in die Spitzkoppe-area naby Usakos saam met vriende besoek.
Na wat verneem word het 'n vriend haar huis toe geneem om te slaap, en haar in die huis toegesluit.
Hierna het 'n man (29) glo die venster stukkend geslaan en haar verkrag.
Die eienaar van die huis het by die huis opgedaag en die man glo op ­heterdaad betrap.
'n Bakleiery het na bewering tussen die twee mans uitgebreek en die bure het die polisie gebel.
Beide die slagoffer en die ­verdagte is in die Usakos-staatshospitaal ­opgeneem en die verdagte is tans onder polisiebewaking.
Boko Haram-lid glo geskiet
'n Sekuriteitswag het Saterdag om 20:30 glo 'n 17-jarige seun in die been geskiet.
Die voorval het na wat verneem word by die Single Quarters in Katutura plaasgevind.
Die seun het volgens die polisie 'n gewelddadige geskiedenis en is glo 'n lid van die bekende Boko Haram-bende.
Hy wou glo iemand beroof wat geld by 'n dobbelmasjien gewen het.
Die sekuriteitswag is geroep om te kom help.
Die seun het die man toe na ­bewering aangeval en 'n ander sekuriteitswag het twee waarskuwingskote afgevuur.
Dit het die seun glo nog aggressiewer gemaak en hy het die sekuriteitswag toe glo met 'n mes bestorm.
Hierop is hy na wat verneem word in die been geskiet en na die Katutura-­staatshospitaal geneem.
Die wag is nie in hegtenis geneem nie, maar beslag is op sy vuurwapen gelê.
'n Polisie-inspekteur (55) van die eenheid vir Baie Belangrike Persone is Saterdag in hegtenis geneem nadat hy glo 'n voetganger doodgery het. Volgens die polisie se misdaadverslag het die polisie-inspekteur nie 'n rybewys nie. Die voorval het omstreeks 01:00 op die hoofpad tussen Omuthiya en Ondangwa plaasgevind.
Die oorledene se familie is nog nie van sy dood in kennis gestel nie.
Sondag omstreeks 01:37 het 'n voertuig met ses Angolese studente teen 'n straatlig gebots nadat die bestuurder beheer oor die voertuig verloor het.
Die ongeluk het in Windhoek op die hoek van Onafhanklikheidsrylaan en Lutherstraat plaasgevind. Een van die passasiers wat agter gesit het, het op die toneel gesterf en is nog nie ­geïdentifiseer nie.
Volgens toetse was die bestuurder se bloedalkoholvlak glo te hoog en is hy in hegtenis geneem.
Mnr. Moses Johannes (58) is in die intermediêre hospitaal op Oshakati oorlede nadat hy glo beheer oor sy voertuig verloor het en dit verskeie kere gerol het.
Die ongeluk het Saterdag omstreeks 18:30 op die hoofpad tussen Okatana en Oshakati gebeur.